b'\n_START_ARTICLE_\n\xc3\x80ustria\n_START_SECTION_\nTopon\xc3\xadmia\n_START_PARAGRAPH_\nEl nom alemany \xc3\x96sterreich deriva de l\'alemany antic Ostarr\xc3\xaechi, el qual apareix escrit per primera vegada en el document Ostarrichi de 996. Aquesta paraula \xc3\xa9s probablement una traducci\xc3\xb3 del llat\xc3\xad medieval orientalis Marchia en un dialecte local (Baviera). El nom significa \'frontera oriental\'. \xc3\x80ustria va ser una prefectura de Baviera creada l\'any 976. La paraula \xc3\x80ustria \xc3\xa9s una llatinitzaci\xc3\xb3 del nom alemany i va ser registrada per primera vegada al segle XII._NEWLINE_Friedrich Heer, un dels historiadors m\xc3\xa9s importants d\'\xc3\x80ustria al segle XX, va afirmar en el seu llibre Der Kampf um die \xc3\xb6sterreichische Identit\xc3\xa4t (\'La lluita sobre la identitat d\'\xc3\x80ustria\'), _NEWLINE_que la forma germ\xc3\xa0nica Ostarrichi no era una traducci\xc3\xb3 de la paraula llatina, sin\xc3\xb3 que ambd\xc3\xb3s mots s\xc3\xb3n el resultat de la derivaci\xc3\xb3 d\'un terme molt m\xc3\xa9s antic originari de les lleng\xc3\xbces c\xc3\xa8ltiques de l\'antiga \xc3\x80ustria: fa m\xc3\xa9s de 2.500 anys, la major part del pa\xc3\xads actual era anomenat Norig per la poblaci\xc3\xb3 celta (cultura de Hallstatt); d\'acord amb Heer, "no-" o "nor-" signifiquen \'est\' o \'oest\', mentre que "-rig" est\xc3\xa0 relacionat amb el modern Reich alemany, que significa \'regne\'. En conseq\xc3\xbc\xc3\xa8ncia, Norig essencialment significaria Ostarrichi i \xc3\x96sterreich, per tant \xc3\x80ustria. El nom celta va ser llatinitzat eventualment com a Noricum despr\xc3\xa9s que els romans van conquistar la zona que envolta la major part de l\'actual \xc3\x80ustria, aproximadament l\'any 15 aC. Noricum m\xc3\xa9s tard es va convertir en prov\xc3\xadncia romana a mitjans del segle primer. Regio australis i la forma llatina Austria s\xc3\xb3n neologismes de l\'edat mitjana._NEWLINE_La designaci\xc3\xb3 oficial \xc3\xa9s la Rep\xc3\xbablica d\'\xc3\x80ustria (Republik \xc3\x96sterreich). Despr\xc3\xa9s de la caiguda de l\'Imperi austrohongar\xc3\xa8s del 1918 s\'anomen\xc3\xa0 Estat alemany d\'\xc3\x80ustria per\xc3\xb2 despr\xc3\xa9s del tractat de Saint-Germain-en-Laye va haver de canviar el nom a Republik \xc3\x96sterreich, \'Rep\xc3\xbablica d\'\xc3\x80ustria\'. El nom Republik Deutsch-\xc3\x96sterreich es pot trobar en segells i diners de principis dels anys 20._NEWLINE_El nom es va tornar a canviar durant el r\xc3\xa8gim feixista (des del 1934 fins al 1938) a Estat Federal d\'\xc3\x80ustria (Bundesstaat \xc3\x96sterreich), per\xc3\xb2 va tornar a ser el mateix amb la independ\xc3\xa8ncia i la Segona Rep\xc3\xbablica Austr\xc3\xadaca (1955 \xe2\x80\x93 actualitat). Per\xc3\xb2, \xc3\x80ustria tamb\xc3\xa9 t\xc3\xa9 altres idiomes, com per exemple el serbocroat, l\'eslov\xc3\xa8 o l\'hongar\xc3\xa8s._NEWLINE_En catal\xc3\xa0 actual se\'n diu \xc3\x80ustria, per\xc3\xb2 en catal\xc3\xa0 medieval apareix escrit Ostalrich (amb variants), com el poble de la comarca de la Selva.\n_START_SECTION_\nGeografia f\xc3\xadsica\n_START_PARAGRAPH_\n\xc3\x80ustria \xc3\xa9s un pa\xc3\xads petit, predominantment muntany\xc3\xb3s, localitzat a l\'Europa central, aproximadament entre Alemanya, It\xc3\xa0lia i Hongria, amb una superf\xc3\xadcie del doble de Su\xc3\xafssa. No t\xc3\xa9 cap costa mar\xc3\xadtima; limita amb Su\xc3\xafssa i Liechtenstein a l\'oest, Alemanya, la Rep\xc3\xbablica Txeca i Eslov\xc3\xa0quia al nord, Hongria a l\'est, i Eslov\xc3\xa8nia i It\xc3\xa0lia al sud. La regi\xc3\xb3 m\xc3\xa9s occidental del pa\xc3\xads \xc3\xa9s una franja estreta entre Alemanya i It\xc3\xa0lia, entre trenta-dos i seixanta quil\xc3\xb2metres de longitud. La resta d\'\xc3\x80ustria, a l\'orient, t\xc3\xa9 una longitud, de nord a sud, de 280\xc2\xa0km._NEWLINE_\xc3\x80ustria \xc3\xa9s un pa\xc3\xads alp\xc3\xad: la major part del territori d\'\xc3\x80ustria es troba dins de la secci\xc3\xb3 oriental dels Alps que arriben a altures de m\xc3\xa9s de 3.000\xc2\xa0metres. Les serralades d\'\xc3\x80ustria s\'estenen d\'est a oest i s\xc3\xb3n separades una de l\'altra per valls amples. Les serralades del nord inclouen els Alps de Tirol del Nord i els Alps de Salzburg. Al centre, les serralades inclouen el Hohe Tauern, que cont\xc3\xa9 el Grossglockner, el pic m\xc3\xa9s alt del pa\xc3\xads, amb 3.797 m. Les serralades del sud inclouen els Alps de l\'\xc3\x96tztal, els Alps de Zillertaler, els Alps C\xc3\xa0rnics, i les muntanyes de Karawanken. A m\xc3\xa9s d\'aquestes serralades, n\'hi ha d\'altres que s\'estenen en direcci\xc3\xb3 nord-sud del pa\xc3\xads._NEWLINE_La poblaci\xc3\xb3 es concentra en les valls dels rius, entre els quals destaca el Danubi, que entra a \xc3\x80ustria per Passau, a la frontera amb Alemanya; passant per Linz i Viena, fins a Bratislava, a la frontera amb Eslov\xc3\xa0quia. Per la frontera amb Alemanya arriba l\'Inn, que passa per Innsbruck, i t\xc3\xa9 com a afluent principal el Salzach, que passa per Salzburg. El llac Constan\xc3\xa7a \xc3\xa9s el m\xc3\xa9s gran del pa\xc3\xads i forma la frontera occidental amb Alemanya i Su\xc3\xafssa.\n_START_SECTION_\nGeografia humana i societat\n_START_PARAGRAPH_\nLa poblaci\xc3\xb3 estimada d\'\xc3\x80ustria el 2008 era de 8.205.533 habitants. La capital, Viena, t\xc3\xa9 una poblaci\xc3\xb3 superior als 1,6 milions d\'habitants, un quart de la poblaci\xc3\xb3 total del pa\xc3\xads. Llevat de la capital, cap altra ciutat supera el mili\xc3\xb3 d\'habitants; de fet, la segona ciutat m\xc3\xa9s gran, Graz, nom\xc3\xa9s t\xc3\xa9 una poblaci\xc3\xb3 de 244 mil habitants. Graz \xc3\xa9s la capital de Steiermark i una comunitat industrial, comercial i educativa important del pa\xc3\xads. Linz \xc3\xa9s la tercera ciutat m\xc3\xa9s gran, amb 188 mil habitants, un port fluvial important del Danubi i capital de l\'estat d\'Ober\xc3\xb6sterreich._NEWLINE_L\'alemany, llengua oficial en tota la federaci\xc3\xb3, \xc3\xa9s parlat pel 88,6% de la poblaci\xc3\xb3 austr\xc3\xadaca. S\'estima que l\'1,6% parla eslov\xc3\xa8, poblaci\xc3\xb3 localitzada principalment a Car\xc3\xadntia\xe2\x80\x94on \xc3\xa9s llengua oficial\xe2\x80\x94 i a Est\xc3\xadria. El 2,2% parla croat, oficial a Burgenland. El 2,3% parla turc. El 5,3% parla una altra llengua, entre les quals, l\'hongar\xc3\xa8s, oficial a Burgenland. S\'estima que hi ha entre 13.000 i 40.000 eslovens a l\'estat de Car\xc3\xadntia, aix\xc3\xad com 30.000 croats. Tots dos grups, a m\xc3\xa9s dels hongaresos, s\xc3\xb3n reconeguts com a minoria i gaudeixen de drets especials despr\xc3\xa9s del tractat de l\'Estat d\'\xc3\x80ustria de 1955._NEWLINE_El terreny muntany\xc3\xb3s d\'\xc3\x80ustria va propiciar el desenvolupament de diversos dialectes de l\'alemany, la majoria dels quals pertanyen als grups austriacobavaresos, llevat del dialecte parlat a la regi\xc3\xb3 m\xc3\xa9s occidental de Bundesland, Vorarlberg, que pertany al grup de dialectes alam\xc3\xa0nics. Hi ha un est\xc3\xa0ndard especial per a l\'alemany austr\xc3\xadac amb poques difer\xc3\xa8ncies, tanmateix, de l\'alemany d\'Alemanya._NEWLINE_El catolicisme, amb un 73,6% d\'adherents, segons el cens de 2001, \xc3\xa9s la religi\xc3\xb3 predominant d\'\xc3\x80ustria, tot i que el nombre de cat\xc3\xb2lics practicants, que assisteixen a missa els diumenges, \xc3\xa9s de l\'11,5% de la poblaci\xc3\xb3 total. El protestantisme, principalment el luteranisme, t\xc3\xa9 el 4,7% d\'adherents. El 4,2% practica l\'islam.\n_START_SECTION_\nPol\xc3\xadtica exterior\n_START_PARAGRAPH_\nEl tractat de l\'Estat Austr\xc3\xadac de 1955 va donar fi a l\'ocupaci\xc3\xb3 d\'\xc3\x80ustria durant la Segona Guerra mundial i la va recon\xc3\xa8ixer com a estat independent i sobir\xc3\xa0. L\'octubre de 1955, l\'Assemblea Federal va aprovar un article constitucional que declarava que \xc3\x80ustria "per la seva lliure voluntat pr\xc3\xb2pia declara la seva neutralitat perp\xc3\xa8tua". La segona secci\xc3\xb3 de la llei estableix que "en tems futurs, \xc3\x80ustria no s\'unir\xc3\xa0 a cap alian\xc3\xa7a militar i no permetr\xc3\xa0 l\'establiment de cap base militar dins el seu territori". Des d\'aleshores, \xc3\x80ustria ha conformat la seva pol\xc3\xadtica exterior basant-se en aquesta neutralitat. Tot i aix\xc3\xad, \xc3\x80ustria va comen\xc3\xa7ar a revaluar la seva definici\xc3\xb3 de neutralitat despr\xc3\xa9s de la caiguda de la Uni\xc3\xb3 Sovi\xc3\xa8tica, en permetre el pas de vols per a les sancions de les Nacions Unides contra Iraq el 1991, i des de 1995, ha considerat la seva participaci\xc3\xb3 en l\'estructura de seguretat de la Uni\xc3\xb3 Europea, a la qual pertany. Tamb\xc3\xa9, des de 1995, es va unir a la Societat per a la Pau i despr\xc3\xa9s va participar en les missions de pau a B\xc3\xb2snia.\n_START_SECTION_\nM\xc3\xbasica\n_START_PARAGRAPH_\nEl passat d\'\xc3\x80ustria, com a pot\xc3\xa8ncia europea, va propiciar un ambient cultural que va contribuir amplament en diverses formes d\'art, entre les quals la m\xc3\xa9s notable va ser la m\xc3\xbasica. A \xc3\x80ustria van n\xc3\xa9ixer compositors importants com ara Wolfgang Amadeus Mozart, Joseph Haydn, Franz Schubert, Anton Bruckner, Johann Strauss i Gustav Mahler, aix\xc3\xad com membres de la Segona Escola Vienesa, com ara Arnold Sch\xc3\xb6nberg, Anton Webern i Alban Berg._NEWLINE_Viena ha estat especialment important com a centre d\'innovaci\xc3\xb3 musical. Els compositors dels segles XVIII i XIX eren atrets a la ciutat gr\xc3\xa0cies al patronatge dels Habsburg, la qual cosa convert\xc3\xad la ciutat en la capital europea de la m\xc3\xbasica cl\xc3\xa0ssica, de manera que es coneix com a escola de Viena els m\xc3\xbasics m\xc3\xa9s destacats del classicisme musical. Durant el per\xc3\xadode barroc, les formes folkl\xc3\xb2riques eslaves i hongareses van influir en la m\xc3\xbasica austr\xc3\xadaca.\n_START_SECTION_\nLiteratura\n_START_PARAGRAPH_\nA m\xc3\xa9s de ser una terra d\'artistes i cient\xc3\xadfics, \xc3\x80ustria ha sigut sempre un pa\xc3\xads de poetes, escriptors i novel\xc2\xb7listes. \xc3\x89s la casa dels novel\xc2\xb7listes Arthur Schnitzler, Stefan Zweig, Bertha von Suttner (primer Nobel de la Pau), Marie Ebner von Eschenbach, Oswald Von Wolkenstein, Thomas Bernhard, Franz Kafka, Robert Musil i dels poetes Georg Trakl, Franz Werfel, Franz Grillparzer, Rainer Maria Rilke, Adalbert Stifter, Karl Kraus, Franzobel, Peter Handke, Elfriede Jelinek, Heimito von Doderer, i d\'altres._NEWLINE_La literatura del pa\xc3\xads \xc3\xa9s descrita a l\'article sobre la literatura austr\xc3\xadaca.\n_START_SECTION_\nCuina\n_START_PARAGRAPH_\nLa cuina d\'\xc3\x80ustria \xc3\xa9s derivada de la cuina de l\'Imperi austrohongar\xc3\xa8s. Est\xc3\xa0 influ\xc3\xafda per les gastronomies hongaresa, txeca, italiana i bavaresa, i \xc3\xa9s per tant una de les m\xc3\xa9s multiculturals d\'Europa._NEWLINE_Alguns plats t\xc3\xadpics austr\xc3\xadacs s\xc3\xb3n el Wiener Schnitzel, el Schweinsbraten, el Kaiserschmarrn, els Kn\xc3\xb6del, la Sachertorte i el Tafelspitz. Tamb\xc3\xa9 s\xc3\xb3n populars els K\xc3\xa4rntner Nudeln, un plat de pasta amb formatge fresc Pinzgauer i pebre, i els Eierschwammerl (rossinyols)._NEWLINE_Els caramels PEZ foren inventats a \xc3\x80ustria, que \xc3\xa9s tamb\xc3\xa9 famosa pels pastissos de poma, els Apfelstrudel.\n_START_SECTION_\nCi\xc3\xa8ncia, filosofia i economia\n_START_PARAGRAPH_\n\xc3\x80ustria fou el bressol de nombrosos cient\xc3\xadfics amb fama internacional, la qual cosa ha fet que 20 austr\xc3\xadacs hagin rebut el Premi Nobel en alguna de les branques cient\xc3\xadfiques. Entre ells hi ha Ludwig Boltzmann, Ernst Mach, Victor Franz Hess i Christian Doppler, cient\xc3\xadfics destacats del segle XIX. Al segle XX les contribucions de Lise Meitner, Erwin Schr\xc3\xb6dinger, Wolfgang Pauli en investigaci\xc3\xb3 nuclear i en mec\xc3\xa0nica qu\xc3\xa0ntica s\xc3\xb3n fonamentals per a aquestes \xc3\xa0rees de desenvolupament durant els anys 1920 i 1930._NEWLINE_A m\xc3\xa9s d\'aquests f\xc3\xadsics, \xc3\x80ustria fou el lloc de naixement de dos dels fil\xc3\xb2sofs m\xc3\xa9s grans del segle XX: Ludwig Wittgenstein i Karl Popper, aix\xc3\xad com dels bi\xc3\xb2legs Gregor Mendel i Konrad Lorenz, el matem\xc3\xa0tic Kurt G\xc3\xb6del i els enginyers Ferdinand Porsche i Siegfried Marcus._NEWLINE_La concentraci\xc3\xb3 austr\xc3\xadaca de la ci\xc3\xa8ncia ha estat sempre la medicina i la psicologia, a partir de l\'\xc3\xa8poca medieval amb Paracels. Eminents metges com Theodore Billroth, Clemens von Pirquet i Anton von Eiselsberg han contribu\xc3\xaft en les fites del segle XIX a l\'escola de Medicina de Viena. \xc3\x80ustria fou tamb\xc3\xa9 la llar del metge i neur\xc3\xb2leg Sigmund Freud, dels psic\xc3\xb2legs Alfred Adler, Paul Watzlawick i Hans Asperger i del psiquiatre Viktor Frankl._NEWLINE_L\'escola d\'Economia d\'\xc3\x80ustria, que destaca com una de les principals orientacions de la teoria econ\xc3\xb2mica, est\xc3\xa0 relacionada amb els economistes Joseph Schumpeter, Eugen von B\xc3\xb6hm-Bawerk, Ludwig von Mises i Friedrich Hayek (Premi Nobel d\'Economia).'